钦定古今图书集成/明伦汇编/家范典/第012卷 > 晋孙绰集 > 《喻道论》
## 钦定古今图书集成/明伦汇编/家范典/第012卷 > 晋孙绰集 > 《喻道论》

或难曰：“周孔之教，以孝为首。孝德之至，百行之本，本
立道生，通于神明。故子之事亲，生则致其养，没则奉
其祀。三千之责，莫大无后，体之父母，不敢夷毁。是以
乐正伤足，终身含愧也。而沙门之道，委离所生，弃亲
即疏，刓剔发须，残其天貌，生废色养，终绝血食，骨肉
之亲，等之行路，背理伤情，莫此之甚。而云弘道敦仁，
广济群生，斯何异斩刈根本，而修枝干，而言不殒，硕
茂未之闻见，皮之不存，毛将安附？此大乖于世教，子
将何以祛之？”答曰：“此诚穷俗之所甚惑，倒见之为大
谬，咨嗟而不能默已者也。夫父子一体，惟命同之，故
母啮其指，儿心悬骇者，同气之感也。其同无间矣，故
唯得其欢心，孝之尽也。父隆则子贵”，子贵则父尊。故
孝之为贵，贵能立身行道，永光厥亲。若匍匐怀袖，日
御三牲，而不能令万物尊己，举世我赖，以之养亲，其
荣近矣。夫缘督以为经，守柔以为常，形名两绝，亲我
交忘，养亲之道也。既已明其宗，且复为客言其次者。
夫忠孝名不并立，颖叔违君，书称纯孝；石碏戮子，臣
节乃全。《传》曰：“子之能”仕，父教之忠，策名委贽，贰乃辟
也。然则结缨公朝者，子道废矣。何见危授命，誓不顾
亲？皆名注史笔，事标教首，记注者岂复以不孝为罪？
故谚曰：“求忠臣必于孝子之门。”明其虽小违于此，而
大顺于彼矣。且鲧放遐裔，而禹不告退，若令委尧命
以寻父，屈至公于私戚，斯一介之小善，非大者矣。